पाएं अपने शहर की ताज़ा ख़बरें और फ्री ई-पेपरडाउनलोड करें
पुलिस ने चार दिन में दूसरी बार रेमडेसिविर इंजेक्शन ले जाते कार ड्राइवर काे पकड़ा। एसपी सिमाला प्रसाद ने बताया कि यह रेमडेसिविर इंजेक्शन ब्लैक में बेचने के लिए बैतूल के गुंडे अज्जू रावण ने बुलाए हैं। अज्जू के खिलाफ थानों में 7 से 8 मामले दर्ज हैं। वह कई आपराधिक मामलाें में लिप्त रहता है।
इसी ने ज्यादा रुपए कमाने के लिए इंजेक्शन नागपुर से बुलाए थे। वह अभी पुलिस की पकड़ से दूर है। एसडीओपी नम्रता सोधिया ने बताया 29 अप्रैल को देर खंबारा टोल प्लाजा पर नागपुर की ओर से आ रही कार की जांच के दौरान कार में एक बाक्स नजर आया। ड्राइवर आलोकप्रकाश फुंडे निवासी नागपुर से बाक्स में रखी सामग्री के बारे में पूछा।
ड्राइवर ने बताया ट्रेवल्स में कार चलाने का काम करता है। बाक्स में रखी सामग्री की जानकारी नहीं है। बाक्स खोलने पर 4 रेमडेसिविर इंजेक्शन मिले। ड्राइवर ने बताया बाक्स नागपुर से बैतूल ले जा रहा है। बैतूल पहुंचने पर उसके पास बाक्स लेने एक व्यक्ति आने वाला है। उसने नागपुर में जिस व्यक्ति ने उसे बाक्स दिया उसका नाम नहीं होना बताया, उस व्यक्ति का मोबाइल नंबर दिया। टीआई सुरेश सोलंकी ने बताया ड्राइवर आलोक प्रसाद के खिलाफ धारा 188, 3,7 आवश्यक वस्तु अधिनियम एवं धारा 3 महामारी अधिनियम के तहत केस दर्ज किया है।
ड्राइवर से मिले मोबाइल नंबर से नागपुर के व्यक्ति का पता लगाया जा रहा है। टीआई ने बताया इसके पहले 26 अप्रैल को भी पुलिस ने रेमडेसिवर की कालाबाजारी करते हुए राहुल देशभृतार को पकड़ा था। इस मामले में नागपुर निवासी अमित पांडे को भी गिरफ्तार किया जा चुका है। वहीं पुलिस ने मंडीदीप से भी कुछ लाेगाें काे हिरासत में लिया है इसका खुलासा जल्द हाेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn